Klakastífla í farvegi Hvítár fram af landi Vaðness er sögð loka ós Höskuldslækjar en þetta kemur fram í tilkynningu frá lögreglunni á Suðurlandi . Tilkynning um stífluna barst lögreglu í gærkvöldi og leggst nú vatn úr læknum að sumarhúsabyggð á bökkum árinnar . Að sögn Sveins Kristjáns Rúnarssonar , yfirlögregluþjóns á Suðurlandi , hafa engin tjón verið tilkynnt að svo stöddu en möguleiki er að vatnstjón verði í sumarhúsum þegar fer að hlýna og klakinn bráðnar . Árið 2018 kom klakastífla á sama stað og varð eitthvert tjón en sú stífla ruddi sig skömmu síðar . Að því er kemur fram í tilkynningunni varð tilkynnandi fyrst var við stífluna í fyrradag en dregið hafi úr alvarleika ástandsins í árinni í gær . Sveitarstjórar í Grímsnes - og Grafningshreppi , Flóahreppi og í Árborg koma til með að athuga stöðuna síðar í dag .